അവസാന മണിമുഴക്കത്തിലേക്ക് ?, മാള ഡിപ്പോ അടച്ചുപൂട്ടാന് കെ.എസ്.ആര്.ടി.സിയില് നീക്കം മാള: അവസാനത്തെ ആണിയടിച്ച് മാള ഡിപ്പോയുടെ പെട്ടീം പടോം മടക്കാന് കെ.എസ്.ആര്.ടി.സി യില് നീക്കം സജീവമായതായി സൂചന. സര്വീസുകള് ഓരോന്നായി കുറഞ്ഞ് അവസാന ബെല്ലിന്റെ മണിമുഴക്കം മാള ഡിപ്പോയില് നിന്ന് എന്ന് കേള്ക്കുമെന്നാണ് കാതോര്ക്കുന്നത്. മാള ഡിപ്പോ അടച്ചുപൂട്ടുന്നതിനുള്ള അവസാന ആണി ഫയലായി കെ.എസ്.ആര്.ടി.സി മാനേജിംഗ് ഡയറക്ടറുടെ മുന്നിലുണ്ടെന്നാണ് സൂചന. ഡിപ്പോയായി നിലനിറുത്താനുള്ള കുറഞ്ഞ സര്വീസ് മാളയില് നിന്ന് ഇല്ലാതായിട്ട് ഏറെനാളായി. കെ.എസ്.ആര്.ടി.സിയുടെ ഉന്നത ഉദ്യോഗസ്ഥരുടെ താത്പര്യ പ്രകാരം ഡിപ്പോയിലെ ബസുകള് മറ്റു സ്ഥലങ്ങളിലേക്ക് മാറ്റിയതാണ് ഇന്നത്തെ അവസ്ഥയിലേക്ക് എത്തിച്ചതെന്നാണ് ഒരു വിഭാഗം ജീവനക്കാരുടെ വാദം. ബസുകള് ഇല്ലാതായതിനാല് വിശ്വാസം നഷ്ടപ്പെട്ടതോടെ കെ.എസ്.ആര്.ടി.സിയെ യാത്രക്കാര് പരിഗണിക്കാതായി. വന്നാല് വന്നു, പോയാല് പോയി എന്ന നിലയിലേക്ക് മാള കെ.എസ്.ആര്.ടി.സിയെ മാറ്റിയതിന് പിന്നില് ചില അജണ്ടകള് ഉണ്ടായിട്ടുള്ളതായി സംശയിക്കുന്നുണ്ടെന്ന് ജീവനക്കാരില് ചിലര് പറയുന്നുണ്ട്. ജീവനക്കാര്ക്ക് വരെ ഡിപ്പോയോട് താത്പര്യം കുറയുന്നതിനായി ദൂരെ ജില്ലകളില് നിന്നുള്ളവരെ കൂടുതലായി മാളയിലേക്ക് കൊണ്ടുവന്നിരിക്കുകയാണെന്ന ആക്ഷേപവും നിലനില്ക്കുന്നു. കെ.എസ്.ആര്.ടി.സിയുടെ ബസുകള് കയറിക്കിടക്കാനുള്ള ഒരിടമായി ഇവിടം മാറിയേക്കും. ഒന്നോ രണ്ടോ ജീവനക്കാര് മാത്രമേ സേവനത്തിനായി ഉണ്ടാകാന് സാധ്യതയുള്ളൂ. ജീവനക്കാര് അടക്കം മറ്റു ഡിപ്പോകളിലെ പേരിലേക്ക് മാറ്റിയേക്കും. ഡിപ്പോയുടെ പ്രതാപകാലത്ത് 70 ഷെഡ്യൂള് വരെ ഉണ്ടായിരുന്നത് ഇപ്പോള് 20ലെത്തി ഏതാനും വര്ഷം മുന്പ് 55 ഷെഡ്യൂള് വരെ മാളയില് നിന്ന് ഉണ്ടായിരുന്നു 500 വരെ ജീവനക്കാര് ഉണ്ടായിരുന്നത് 210ല് എത്തി കൊവിഡ് കാലഘട്ടത്തില് പോലും 2.25 മുതല് 2.5 ലക്ഷം രൂപ ദിനംപ്രതി വരുമാനം നേടുന്നുണ്ടെന്ന് ജീവനക്കാര് 30 ഷെഡ്യൂള് ഉണ്ടെങ്കിലേ ഡിപ്പോ ആയി തുടരാന് കഴിയൂ, ഇനി ഓപ്പറേറ്റിംഗ് സെന്ററിനേക്കാള് താഴെയാകും മൂന്ന് സൂപ്പര് ഫാസ്റ്റും ആറ് ഫാസ്റ്റ് ബസുകളും ശേഷിക്കുന്നത് സാധാരണ സര്വീസുകളുമാണ് തൊഴില് നികുതിയായി പഞ്ചായത്തിലേക്ക് 22 ലക്ഷത്തോളം രൂപ മാളയുടെ ഹൃദയഭാഗത്ത് ചരിത്ര പ്രസിദ്ധമായ കടവിനോട് ചേര്ന്നുള്ള രണ്ട് ഏക്കറോളം വരുന്ന സ്ഥലത്താണ് ഡിപ്പോയുള്ളത്. ഡിപ്പോയിലെ ജീവനക്കാരുടെ തൊഴില് നികുതിയായി പൊയ്യ പഞ്ചായത്തിലേക്ക് വര്ഷം 22 ലക്ഷത്തോളം രൂപ ലഭിക്കുന്നുണ്ടായിരുന്നു. കെ. കരുണാകരന് മുഖ്യമന്ത്രി ആയിരുന്നപ്പോഴാണ് മാളയില് കെ.എസ്.ആര്.ടി.സി ഡിപ്പോ തുടങ്ങുന്നത്. മാള കെ.എസ്.ആര്.ടി.സി.ഡിപ്പോ പൊയ്യ പഞ്ചായത്തിലെ പ്രധാന സ്ഥാപനങ്ങളിലൊന്നാണ്. ഡിപ്പോയില് നിന്ന് കൂടുതല് സര്വീസ് തുടങ്ങുന്നതിന് ബന്ധപ്പെട്ടവര് താല്പ്പര്യം കാണിക്കണം. ആവശ്യത്തിന് ബസും സര്വീസും ഇല്ലാതെ നഷ്ടക്കണക്കുണ്ടാക്കി ഡിപ്പോയെ ഇല്ലാതാക്കാനുള്ള ശ്രമത്തെ ചെറുക്കും. ഡെയ്സി തോമസ്, പൊയ്യ പഞ്ചായത്ത് പ്രസിഡന്റ് മാള കെ.എസ്.ആര്.ടി.സി ഡിപ്പോയായി തന്നെ നിലനിറുത്തും. ഇക്കാര്യത്തില് മന്ത്രിയുമായി ചര്ച്ച നടത്തും. യാതൊരു ആശങ്കകള്ക്കും അടിസ്ഥാനമില്ല. കൊവിഡ് കാലഘട്ടത്തില് മാത്രമാണ് ഡിപ്പോയുടെ പരിധിയേക്കാള് കുറഞ്ഞ ഷെഡ്യൂള് ഉണ്ടായിട്ടുള്ളത്. മാള ഡിപ്പോയെ തരം താഴ്ത്താനുള്ള നീക്കം അനുവദിക്കാനാകില്ല. അഡ്വ.വി.ആര്. സുനില്കുമാര് എം.എല്.എ